ব্রহ্মাস্ত্রর পরিচালক অয়নের বাবার মরদেহে কাঁধ দিলেন রণবীর

ওয়েব ডেস্ক: মুম্বইয়ে মুখার্জি (Mukherjee) বাড়ির দুর্গাপুজোয় আলো করে থাকতেন তিনি। অভিনেত্রী কাজল-রানিদের সঙ্গে দেখা যেত তাঁকে। ৮৩ বছর বয়সে প্রয়াত হলেন বলিউড (Bollywood) অভিনেতা দেব মুখোপাধ্যায়। সম্পর্কে কাজল, রানির কাকা তিনি। তাঁর ছেলে বলিউডের চলচ্চিত্র পরিচালক অয়ন মুখোপাধ্যায়। মুম্বইয়ে দেব মুখোপাধ্যায়কে শেষ শ্রদ্ধা জানাতে যান বলিউডের তাবড় সেলিব্রিটিরা। শুক্রবার জুহুর পবনহংস শ্মশানে তাঁর শেষকৃত্য সম্পন্ন হয়েছে। সেখানে হাজির ছিলেন রণবীর কাপুর, আলিয়া ভাট, অনিল কাপুর ও অন্য তারকারা। ব্রহ্মাস্ত্র সিনেমার পরিচালক অয়ন মুখোপাধ্যায়ের বাবার মরদেহে কাঁধ দেন মুখ্য অভিনেতা রণবীর।

বার্ধক্যজনিত রোগে ভুগছিলেন। ভর্তি ছিলেন হাসপাতালে। শুক্রবার সকাল সাড়ে ৯টা নাগাদ তাঁর মৃত্যু হয়। কানপুরে জন্ম এই অভিনেতার। ক্যারাটে, কমিনে, জো জিতা ওহি সিকন্দরের মতো সিনেমাতে অভিনয় করেছেন। বলিউড পরিচালক আশুতোষ গোয়াড়িকর তাঁর প্রথম পক্ষের জামাই।