‘লাভ অ্যান্ড ওয়ার’-এর ভিকি-রণবীরের লুক ফাঁস, দেখুন ছবি

ওয়েব ডেস্ক: বায়ুসেনার পোশাকে মিগ-২১ চালাচ্ছেন রণবীর কাপুর (Ranbir Kapoor) এবং ভিকি কৌশল (Vicky Kaushal)! আর এমন মুহূর্তের ছবি ফাঁস হতেই দুই বলিউড তারকার যুযুধানে দ্বিবিভক্ত নেটপাড়া। শুধু তাই নয়, রেট্রো লুকে দেখা গিয়েছে আলিয়া ভাট (Alia Bhatt)। সঞ্জয় লীলা বনশালির (Sanjay Leela Bhansali) আগামী ছবি ‘লভ অ্যান্ড ওয়ার’ (Love and War) ঘিরে প্রত্যাশা অনেক দিন ধরেই তুঙ্গে। আলিয়া ভাট, রণবীর কাপুর ও ভিকি কৌশল-এই তিন তারকাকে এক ফ্রেমে দেখার অপেক্ষায় দর্শক-অনুরাগীরা। সেই উত্তেজনায় নতুন রসদ জোগাল শুটিং ফ্লোর থেকে ফাঁস হওয়া কিছু ছবি।

সঞ্জয় লীলা বনশালির পিরিয়ড ড্রামায় যে রণবীর কাপুর এবং ভিকি কৌশল যুদ্ধবিমান চালকের ভূমিকায় অভিনয় করছেন, সে খবর আগেই মিলেছিল। ছবিতে ক্যাবারে ডান্সারের চরিত্রে নজর কাড়বেন আলিয়া ভাট। ‘লাভ অ্যান্ড ওয়ার’ নিয়ে দর্শকমহলের কৌতূহল প্রথম থেকেই তুঙ্গে। একে মেগাবাজেট ছবি, তার উপর ডাকসাইটে কাস্টিং। বিশেষ করে, ক্যাটরিনা কাইফের ‘প্রাক্তন-বর্তমান’ কে কাকে টেক্কা দেবেন ছবিতে? সেটা দেখার জন্য মুখিয়ে ছিলেন অনুরাগীরা। এবার ‘লাভ অ্যান্ড ওয়ার’-এর সেট থেকে ভিকি-রণবীরের লুক ফাঁস হতেই নেটপাড়ায় দুই অনুরাগী শিবিরের তুমুল যুদ্ধ! ফাঁস হওয়া ছবিতে রণবীর এবং ভিকিকে দেখা গেল যুদ্ধ বিমান চালকের পোশাকে।

আরও পড়ুন: নতুন ইনিংস শুরু, লাস ভেগাসে চুপিসারে বিয়ে করলেন তনুশ্রী

এই সিনেমার জন্য বাস্তবে গোঁফও রেখেছেন দুই অভিনেতা। তার ঝলকও মিলল ছবিতে। আর সেই লুক দেখেই ভিকি-রণবীরের ভক্তমহলে তোলপাড়। ফাঁস হওয়া ছবিতে দেখা গিয়েছে শুটের ফাঁকে দৃশ্যের মহড়া দিচ্ছেন আলিয়া-রণবীর। পাশে দাঁড়িয়ে কঠোর নজরে নির্দেশ দিচ্ছেন বনশালি। বহু নেটিজেন আলিয়ার রেট্রো লুকে পুরনো দিনের ক্লাসিক তারকাদের আবহ খুঁজে পাচ্ছেন।

অন্য খবর দেখুন